અમે તેની કેબિનમાંથી બહાર નીકળ્યા. પેસેજ વટાવી એક મેદાનમાં પહોચ્યાં. ત્યાં ઘણાબધા છોકરાઓ એક લીલાછમ્મ મેદાનમાં પરસેવો પાડી રહ્યાં હતાં. ઘણાના ટીશર્ટ પરસેવે રેબઝેબ દેહ સાથે ચોટી ગયેલ હતાં. અમુક આળસુના પીર ઠાલા મફતની સ્ટાઈલો મારી રહ્યાં હતાં. મેડમે અમને કાલીકાલી ભાષામાં પ્રેકટીસ વિષે સમજાવ્યું. વધુમાં કેમ્પસ વિષે માહિતી આપી તેમજ ઇમરાન પઠાણના યશોગાન ગાયા. તેણે શ્રાવણ મહિનામાં કોઈ શિવભક્ત શિવલિંગ પર બીલીપત્ર ચડાવે તેવી રીતે હાથને ઘુમાવી થોડી ગધેડાને તાવ આવે એવી પોતાની ક્રિકેટ એકેડેમીની વાતો પણ કરી. મેડમ પાસેથી મળેલી માહિતી પ્રમાણે ઇમરાન ગેસ્ટ એપીરીયંસ તરીકે વર્ષમાં એક વખત અહી આવે છે! સાલ્લુ….એક વખત અહી આવે અને તેના નામની એકેડેમી ખુલે! મારા સહીત ઉલ્લુઓનો જ આ દેશ છે હો. મેદાન પાસે અમે થોડીવાર ઉભા રહ્યાં, છોકરાઓની પ્રેકટીસને નીરખી! મેદાન પરના ઘાસનું એક તણખલું બીજાને હસીને, ઠોસો મારી કહેતું હશે કે જો વધુ એક હોનહાર ક્રિકેટર આપણને રગદોડવા આવી રહ્યો છે!